誌峽船具詩 百丈
作者：王周
朝代：唐

paragraphs: 少嘗侍先君，餘閑誦白氏。
始得入峽詩，深味作詩旨。
云有萬仞山，云有千丈水。
自念坎壈時，尤多兢慎理。
山束峽如口，水漱石如齒。
孤舟行其中，薄冰猶坦履。
孱顏屹焉立，洶湧勃然起。
百丈爲前牽，萬險即平砥。
破之以篔簹，續之以麻枲。
礪之堅以節，引之直如矢。
杼軸連半空，長短隨兩涘。
鐵鎖枉馳名，錦纜謾稱美。
長繩豈能繫，朽索何足擬。
苟非𦁤之爲，胡可力行此。